Document ID: 32011D0253

DEĊIŻJONI TA’ IMPLIMENTAZZJONI TAL-KUMMISSJONI
tas-26 ta’ April 2011
li tagħraf fil-prinċipju l-kompletezza tad-dossiers sottomessi għal eżaminazzjoni dettaljata fid-dawl tal-possibbiltà tal-inklużjoni tal-metobromuron, l-aċidu S-Abscisic, il-Bacillus amyloliquefaciens subsp. il-plantarum D747, il-Bacillus pumilus QST 2808 u s-Streptomyces lydicus WYEC 108 fl-Anness I mad-Direttiva tal-Kunsill 91/414/KEE
(notifikata bid-dokument numru C(2011) 2675)
(Test b’relevanza għaż-ŻEE)
(2011/253/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u partikolarment l-Artikolu 6(3) tagħha,
Billi:
(1)
Id-Direttiva 91/414/KEE tipprevedi l-iżvilupp ta’ lista tal-Unjoni Ewropea ta’ sustanzi attivi awtorizzati għall-inkorporazzjoni fi prodotti għall-protezzjoni tal-pjanti.
(2)
Id-dokument għas-sustanza attiva metobromuron tressaq minn Belchim crop protection NV/SA lill-awtoritajiet ta’ Franza fil-15 ta’ Diċembru 2010 mal-applikazzjoni biex tinkiseb l-inklużjoni tagħha fl-Anness I mad-Direttiva 91/414/KEE.
(3)
Id-dokument għas-sustanza attiva aċidu S-Abscisic tressaq minn Valent BioScience Corporation lill-awtoritajiet tal-Pajjiżi l-Baxxi fid-9 ta’ Diċembru 2010 mal-applikazzjoni biex tinkiseb l-inklużjoni tagħha fl-Anness I mad-Direttiva 91/414/KEE.
(4)
Id-dokument għas-sustanza attiva Bacillus amyloliquefaciens subsp. razza D747 ta’ plantarum tressaq minn Mitsui AgriScience International SA/NV lill-awtoritajiet tal-Ġermanja fil-21 ta’ Ottubru 2010 bl-applikazzjoni biex tinkiseb l-inklużjoni tagħha fl-Anness I mad-Direttiva 91/414/KEE.
(5)
Id-dokument għas-sustanza attiva razza QST 2808 ta’ Bacillus pumilus tressaq minn AgraQuest Inc lill-awtoritajiet tal-Pajjiżi l-Baxxi fit-3 ta’ Diċembru 2010 mal-applikazzjoni sabiex tinkiseb l-inklużjoni tagħha fl-Anness I mad-Direttiva 91/414/KEE.
(6)
Id-dokument għas-sustanza attiva razza WYEC 108 ta’ Streptomyces lydicus tressaq minn FuturEco BioScience SL lill-awtoritajiet tal-Pajjiżi l-Baxxi fis-6 ta’ Awwissu 2010 mal-applikazzjoni sabiex tinkiseb l-inklużjoni tagħha fl-Anness I mad-Direttiva 91/414/KEE.
(7)
L-awtoritajiet ta’ Franza, il-Pajjiżi l-Baxxi u l-Ġermanja indikaw lill-Kummissjoni li, minn eżaminazzjoni preliminarja, id-dokumenti għas-sustanzi attivi kkonċernati jidhru li jissodisfaw ir-rekwiżiti dwar id-dejta u l-informazzjoni stipulati fl-Anness II mad-Direttiva 91/414/KEE. Id-dokumenti mressqa jidhru li jissodisfaw ukoll ir-rekwiżiti tad-dejta u l-informazzjoni stabbiliti fl-Anness III mad-Direttiva 91/414/KEE fir-rigward ta’ prodott wieħed għall-protezzjoni tal-pjanti li fih is-sustanzi attivi kkonċernati. Skont l-Artikolu 6(2) tad-Direttiva 91/414/KEE, id-dokumenti sussegwentement intbagħtu mill-applikant lill-Kummissjoni u lill-Istati Membri l-oħra, u ġew riferuti lill-Kumitat Permanenti dwar il-Katina Alimentari u s-Saħħa tal-Annimali.
(8)
Permezz ta’ din id-Deċiżjoni għandu jiġi formalment ikkonfermat fil-livell tal-Unjoni Ewropea li d-dokumenti huma meqjusa li jissodisfaw fil-prinċipju r-rekwiżiti dwar id-dejta u l-informazzjoni stabbiliti fl-Anness II u, li għal minn tal-inqas prodott wieħed għall-protezzjoni tal-pjanti li fih waħda mis-sustanzi attivi kkonċernati, ir-rekwiżiti stabbiliti fl-Anness III mad-Direttiva 91/414/KEE.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-dokumenti li jikkonċernaw is-sustanzi attivi identifikati fl-Anness ma’ din id-Deċiżjoni, li kienu tressqu lill-Kummissjoni u lill-Istati Membri bil-ħsieb li tinkiseb l-inklużjoni ta’ dawn is-sustanzi fl-Anness I mad-Direttiva 91/414/KEE, fil-prinċipju jissodisfaw ir-rekwiżiti tad-dejta u l-informazzjoni stabbiliti fl-Anness II ma’ dik id-Direttiva.
Id-dokumenti jissodisfaw ukoll ir-rekwiżiti tad-dejta u l-informazzjoni stabbiliti fl-Anness III mad-Direttiva 91/414/KEE fir-rigward ta’ prodott wieħed għall-protezzjoni tal-pjanti li fih is-sustanza attiva, filwaqt li jqisu l-użi proposti.
Artikolu 2
L-Istati Membri relaturi għandhom jissoktaw bl-eżami dettaljat tad-dokumenti msemmija fl-Artikolu 1 u għandhom jikkomunikaw lill-Kummissjoni l-konklużjonijiet tal-eżaminazzjoni li jkunu għamlu, flimkien ma’ kwalunkwe rakkomandazzjonijiet dwar l-inklużjoni jew in-noninklużjoni fl-Anness I mad-Direttiva 91/414/KEE tas-sustanzi attivi msemmija fl-Artikolu 1 u ma’ kwalunkwe kundizzjonijiet għall-dawn l-inklużjonijiet, kemm jista’ jkun malajr u mhux aktar tard mit-30 ta’ April 2012.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, is-26 ta’ April 2011.

Labels: 10
12
3
6